Motorola Mobility

Motorola Mobility er et amerikansk teknologiselskap som produserer mobile enheter, med hovedkontor i Chicago, Illinois. Selskapet ble dannet 4. januar 2011 da Motorola ble delt inn i to underselskaper: Motorola Mobility overtok produkter som mobiltelefoner, internett-modem, og tv-dekodere, mens Motorola Solutions overtok selskapets produkter rettet mot bedriftsmarked. Selskapet er i dag et datterselskap av den kinesiske PC- og mobiltelefonprodusenten Lenovo.

Selskapet produserer hovedsakelig smarttelefoner og andre mobile enheter som kjører Google sitt Android-operativsystem. I august 2011, kun et halvt år etter oppsplittingen, offentliggjorde Google at de ønsket å kjøpe Motorola Mobility for 12,5 milliarder amerikanske dollar. Intensjonen bak oppkjøpet var et ønske om kontroll over Motorola Mobilitys patentportefølje, slik at de bedre kunne beskytte selskaper som benytter Android-operativsystemet mot søksmål. Avtalen ble inngått i mai 2012, etter at man i salgsprosessen allerede hadde solgt patentene på kabel-modemer og TV-dekodere til Arris Group. Da handelen var gjennomført og selskapet ble underlagt Google flyttet de fokuset mot «entry level»-markedet for smarttelefoner. De utviklet også en av de første Android Wear-smartklokkene, og igangsatte utviklingen av Project Ara, en plattform for modulære smarttelefoner med utskiftbare komponenter.

Googles eierskap viste seg imidlertid å bli ganske kort, allerede i januar 2014 kunngjorde de at de skulle selge majoriteten av aksjene i Motorola Mobility til kinesiske Lenovo for 2,91 amerikanske dollar. Imidlertid forble mesteparten av patentene i Googles eie: kun 2000 patenter ble videresolgt. Teamet som jobbet på Project Ara hos Google ble også værende. Salget ble fullført 30. oktober 2014, og Lenovo uttalte at intensjonen var å ekspandere inn i smarttelefon-markedet i USA.

 Eksterne lenker 


Kategori:Motorola
Kategori:Teknologiselskaper fra USA
Kategori:Mobiltelefonprodusenter
Kategori:Selskaper etablert i 2011